घरों में 4 से 5 फीट तक पानी भरा; NDRF की टीम को बुलाया
Rajasthan Weather Latest News Update; [Aaj 17th June Ka Mausam Kaisa Rahega] -  गुजरात के बाद तूफान बिपरजॉय का असर अब राजस्थान में दिख रहा है। यहां शनिवार सुबह से ही बाड़मेर, सिरोही, उदयपुर, जालोर, जोधपुर व नागौर में बारिश हो रही है।
राजस्थान में बिपरजॉय तूफान के असर से शनिवार को बाड़मेर, माउंट आबू, सिरोही, उदयपुर, जालोर, जोधपुर और नागौर में भारी बारिश हुई। बाड़मेर में बाढ़ के हालात बन गए हैं। यहां NDRF की टीम को बुलाया गया है। इस दौरान 50 से 60 किमी प्रति घंटा की रफ्तार से हवाएं चलीं। बिपरजॉय 17KM प्रति घंटा की स्पीड से जोधपुर-पाली की तरफ बढ़ रहा है। जयपुर-जोधपुर में रात करीब 8 बजे फिर से बारिश शुरू हो गई।
पिछले 24 घंटे के दौरान माउंट आबू में रिकॉर्ड 8.4 इंच पानी बरसा। मौसम केंद्र जयपुर ने सिरोही और जालोर में भी बाढ़ के हालात बनने की आशंका जताई है। खराब मौसम को देखते हुए उदयपुर से दिल्ली और मुंबई जाने वाली दो फ्लाइट भी कैंसिल की गई हैं।
बाड़मेर में शाम होते-होते हालात बिगड़ने लगे। शाम करीब 6 बजे बाद चौहटन और आस-पास इलाकों में बारिश रुकी। यहां बारिश से घरों में करीब 4 से 5 फीट पानी भर गया है। बिजली सप्लाई भी बंद है।
तार गिरने से 16 साल की लड़की की मौत
पाली के जैतारण थाना क्षेत्र में 11KV बिजली लाइन का तार गिरने से बंजाकुडी गांव की 16 साल की पूजा कुमावत की मौत हो गई। इस हादसे में एक बछड़ी भी करंट से झुलसकर मर गई।
छह जोड़ी ट्रेनें रद्द 
रेलवे ने भीलड़ी, बाड़मेर और मुनाबाव रेल खंड पर छह जोड़ी ट्रेनों को 18 जून के लिए रद्द कर दिया है। जोधपुर रेल मंडल के वरिष्ठ मंडल वाणिज्य प्रबंधक विकास खेड़ा ने बताया कि 04841/04842,जोधपुर-भीलड़ी-जोधपुर एक्सप्रेस,14893/14894,जोधपुर-पालनपुर-जोधपुर एक्सप्रेस,04881/04882,बाड़मेर-मुनाबाव-बाड़मेर एक्सप्रेस,14895/14896,जोधपुर-बाड़मेर-जोधपुर-एक्सप्रेस,04839/04840,जोधपुर-बाड़मेर-जोधपुर एक्सप्रेस तथा रेल सेवा 04843/04844,जोधपुर-बाड़मेर-जोधपुर एक्सप्रेस 18 जून को भी कैंसिल रहेगी।
रेलवे ने बाड़मेर से होकर गुजरने वाली 14 ट्रेनों को भी रद्द कर दिया है।
बाड़मेर,जालोर,सीकर, जैसलमेर,अलवर, चूरू में शुक्रवार से ही बारिश शुरू हो गई थी।
पांच हजार लोगों को शिफ्ट किया 
मौसम विभाग ने बाड़मेर, जालोर, सिरोही और पाली के लिए रेड अलर्ट जारी किया है। पाकिस्तान बॉर्डर से सटे बाड़मेर के 5 गांवों (बाखासर, सेड़वा चौहटन, रामसर, धोरीमना) के पांच हजार से ज्यादा लोगों को सुरक्षित स्थानों पर शिफ्ट किया गया है।
जैसलमेर जिले के चांधन समेत गांवों में भी बारिश हो रही है। ग्राम पंचायत रेवड़ी के संग्राम की ढाणी में एक कच्चा मकान गिरने से 7 बकरियां मर गई। ग्रामीणों की मदद से इन सभी को बाहर निकाला गया।
बिपरजॉय तूफान के कारण आज दोपहर आबू रोड से अजमेर रेलवे ट्रैक पर आबू रोड और मोरथला के बीच एक विशाल पेड़ टूटकर गिर गया। सूचना मिलते ही रेलवे ने ट्रेनों की आवाजाही तुरंत रोक दी गई। रेलवे की सुरक्षा टीम मौके पर पहुंची और ट्रैक से पेड़ हटा दिया। वहीं, बिजली विभाग ने टूटे तारों को जोड़ने का कार्य शुरू किया। एक ट्रैक बाधित होने से ट्रेनों को दूसरे ट्रैक से चलाया गया। स्टेशन अधीक्षक जाटव ने बताया कि हरिद्वार मेल, जम्मूतवी ट्रेन को 30 मिनट देरी से रवाना किया गया।
बिपरजॉय का असर शेखावाटी इलाके में भी देखने को मिला। जिले के खंडेला कस्बे में करीब 1 घंटे तक तेज बारिश हुई। इस दौरान वहां के मुख्य बाजार में सड़क पर पानी भर गया। खंडेला के अलावा जिले के लोसल, धोद सहित अन्य इलाकों में भी बारिश हुई।
जालोर में तेज हवा व बारिश के कारण मेडा-छिपरवाड़ा रोड पर बोलेरो पलट गई। इस हादसे में पांच लोग घायल हो गए। हादसे में शिवसेना नेता करण सिंह थांवला, रविन्द्र सिंह थांवला, प्रताप सिंह थांवला, पुखराज मीणा व ओबा राम प्रजापत घायल हो गए।
80% राजस्थान में बादल छाए, बाडमेर में 8 इंच से ज्यादा बारिश 
बिपरजॉय के असर से 80% राजस्थान में बादल छाए हैं। बीते 24 घंटे में अब तक सबसे ज्यादा बारिश बाड़मेर जिले के चौहटन में 8.4, सेड़वा में 6.1, धोरीमना में 8, धनाऊ में 5.7 इंच बारिश हुई है। तूफान बिपरजॉय शुक्रवार रात राजस्थान पहुंचा था। राज्य में इसका असर रविवार तक रहेगा। तूफान के असर से अब MP, UP और दिल्ली के कुछ इलाकों में भी बारिश का दौर शुरू हो गया है।
कमजोर होकर डिप्रेशन में कन्वर्ट होगा
मौसम केन्द्र जयपुर के मुताबिक चक्रवात अगले 6 से 8 घंटे के दौरान यह जोधपुर, पाली सीमा के पास आकर कमजोर होकर डिप्रेशन में कन्वर्ट होगा। इसके कारण इन जिलों में आज आधी रात और कल सुबह तेज बारिश हो सकती है। इसके रविवार दोपहर तक इसी तरह (डिप्रेशन के रूप में) बने रहने की संभावना है।
उधर, एसडीआरएफ के एडिशनल एसपी लोकेश सोनवाल ने बताया- हमारी टीमें जोधपुर में लगातार निचले इलाकों में गश्त कर रही हैं। शहर के निचले इलाकों रूपनगर, बीजेएस, डर्बी टेक्सटाइल इलाकों में टीम लगातार अलर्ट मोड पर है। बारिश को देखते हुए जयपुर से एसडीआरएफ की 2 टीम को साजो-सामान के साथ रवाना किया गया है ताकि किसी भी विकट परिस्थिति में लोगों को बचाया जा सके।
जोधपुर में आरएसी की एक टुकड़ी को रिजर्व रखा गया है। जलभराव की समस्या वाले इलाकों की लगातार मॉनिटरिंग की जा रही है।
बारिश से जुड़े अपडेट्स... 
जानें...राज्य के जिलों में कैसा रहेगा तूफान का असर
इन इलाकों में हुई सबसे ज्यादा बारिश
अब बारिश के फोटोज देखिए...
ये खबर भी पढ़ें...
PHOTO-VIDEO में देखें राजस्थान में बिपरजॉय का असर:तूफान से बचने के लिए रस्सी से बांधी बाइक-मशीन; हवा में उड़ गया टेंट, लेकिन खाना नहीं छूटा
बिपरजॉय का असर राजस्थान में दिखना शुरू हो गया है। शुक्रवार सुबह से बाड़मेर और जालोर जिलों के कुछ हिस्सों में तेज हवा के साथ बारिश का दौर चला। (यहां पढ़ें पूरी खबर)
राजस्थान पहुंचा बिपरजॉय, तेज हवा के साथ बारिश: कई जगह पेड़ उखड़े-पोल गिरे; 5 जिलों में भारी बरसात का अलर्ट, जोधपुर में कोचिंग सेंटर-स्कूल बंद
बिपरजॉय तूफान गुजरात के बाद शुक्रवार को राजस्थान पहुंच गया है। बाड़मेर और जालोर में आज रेड अलर्ट है और यहां तेज हवाओं के साथ बारिश हो रही है। जालोर में शुक्रवार सुबह तक 69MM बारिश दर्ज की गई है। इधर, जैसलमेर में भी आंधी-बारिश जारी है। (यहां पढ़ें पूरी खबर)